謝魏彦成知郡寄惠漂布
作者：王庭珪
朝代：宋

paragraphs: 江南渡頭浣紗女，年年舟上織白苧。
織成還自漂江沙，女手纖纖白於布。
水邊時有釣漁人，何異淮陰漂輕絮。
一飯能識韓將軍，不負平生名漂母。
州西寒士衣百結，太守憐渠心甚切。
爲作絺衣倒接籬，炎官火傘方張設。
恨無青絲白玉鞭，醉騎白馬踏江月。
誰知南國任公子，留待深冬禦霜雪。